Som 13-årig begyndte Ulrik Linnemann at køre folkerace. I dag er han 24 år og har stor succes i rallycross, hvor han lige nu indtager førstepladsen i EM. Men Ulrik Linnemann er ikke helt færdig med folkerace. Når hans 16-årige lillesøster Majbritt sætter sig bag rattet, er Ulrik med på sidelinien som mekaniker og træner. Majbritt Linnemann kørte søndag sit første folkerace i seniorklassen, og her var storebror med for at skrue i bilen og give gode råd undervejs. - Det er en stor fordel, at jeg har sådan en god træner. Han hjælper også med en masse ting, og der er mange, der står med det selv, siger Majbritt Linnemann. Hele motorsportsfamilien Linnemann er fælles om at hjælpe, når Ulrik kører i udlandet, og han er glad for at kunne give noget tilbage til sin søster. - Det er dejligt, at jeg kan dele lidt ud af min ekspertise og være med til at hjælpe hende, siger Ulrik Linnemann. Majbritt Linnemann drømmer også om en dag at køre rallycross og måske endda kunne konkurrere mod sin bror. - Der er lang vej endnu. Men det er bestemt det, der er drømmen, siger hun. Men Ulrik Linnemann er ikke så bekymret ved udsiten til måske en dag at blive udfordret af søster. - Det ville slet ikke gøre mig noget. Det vil da være dejligt, hvis hun en dag kan køre fra mig, siger han.

Opsummering:
Den nordjyske rallycrosskører Ulrik Linnemann er lærermester for sin lillesøster Majbritt, som kører folkerace.